Hvad er en forretning værd, hvis den ikke kan tage imod betaling? Ikke meget. Derfor er mange iværksættere utilfredse med betalingsgiganten Nets. Nets har nemlig monopol på at oprette dankortaftaler med netbutikker, så de kan tage imod betaling med dankort, men processen med at få en godkendelse er så bøvlet og lang, at iværksætterne i bedste fald må vente længe på at få butikken i gang og i værste fald helt må droppe iværksætterprojektet.

»Det er en kæmpe barriere. Hvis du har en webshop, og du ikke kan tage imod dankort, hvad gør du så? Så er du jo så godt som færdig, før du egentlig er startet,« siger iværksætter og Jubii-stifter Martin Thorborg.

På iværksætterdebatforummet Amino.dk skriver mange om de problemer, de har haft med Nets, herunder behandlingstider på flere måneder. Berlingske beskrev for nylig, hvordan banker tager op mod 5.000 kr. for en simpel erhvervskonto, og Martin Thorborg undrer sig over, hvorfor der skal være så mange forhindringer for iværksættere i Danmark.

»Det er lidt underligt, når man snakker om, hvor meget man gerne vil gøre for iværksætterne, at man så tillader Nets at sidde og skalte og valte på den måde. Blandt bankerne er der jo konkurrence, så hvis man bliver ved med at løbe dem på dørene, så finder man en bank, der vil åbne en erhvervskonto. Men hvis Nets siger nej til en dankortløsning, så er der ikke nogen ankemulighed. Det er bare ærgerligt, så må du bare acceptere, at du ikke kan modtage det mest brugte betalingsmiddel i din butik. Og så giver det sig selv, at så er fremtidsmulighederne ikke særligt gode,« siger Martin Thorborg.

Socialdemokraternes erhvervsordfører, Benny Engelbrecht, er enig i kritikken.

»Jeg undrer mig meget over, at det skal være så bøvlet og besværligt. Og jeg stiller mig kritisk i forhold til det. Det er dybt uhensigtsmæssigt, at det skal tage så lang tid, for det er en barriere i forhold til, at virksomheder kan komme i gang med e-handel, og e-handel er jo en stor del af fremtidens handelsform,« siger han og tilføjer, at han forventer, at Konkurrence- og Forbrugerstyrelsen har kraftigt fokus på, at Nets ikke misbruger sit monopol.

Umiddelbart har Konkurrence- og Forbrugerstyrelsen dog ikke tænkt sig at blande sig.

»Der, hvor man konkurrenceretligt taler om misbrug af sin dominerede stilling, er typisk, når man misbruger den til at skabe sig selv en fordel, som man ellers ikke ville have. For eksempel ved at tage nogle meget høje priser eller kræve at kunderne samtidig køber andre produkter. At Nets skulle gå ud og lave lange sagsbehandlingstider med vilje, det har jeg svært ved at se,« siger Martin Nyvang, kontorchef i Konkurrence- og Forbrugerstyrelsen.





Hos Nets forklarer kommunikationschef Søren Winge, at sagsbehandlingen ved en dankortaftale til en netbutik i øjeblikket tager op til 24 arbejdsdage for sager, hvor alt er, som det skal være. Dog er der to ting, der kan få processen til at trække ud.

»Forretningerne skal levere en del dokumentation ved oprettelsen – blandt andet bankdokumentation og billede-ID. Hvis der mangler noget, tager det længere tid. Det andet er, hvis internetsiden ikke lever op til det, vi kalder relevant og lovpligtig forbrugerinformation. Det kan være om de generelle vilkår fremgår korrekt, er de godkendte, lever de op til standarden, er købsbetingelser oplyst osv.,« siger Søren Winge og påpeger, at kontrollerne også skyldes krav om forebyggelse af hvidvask.

Han fortæller, at Nets nu vil undersøge, om de kan forbedre processen.

»Vi hører indimellem, at nogle synes, at forløbet er tungt og usmidigt. Og det er bestemt noget, vi arbejder med. Vi må jo også sige, at når der trods alt er flere forretninger, der ikke følger den snor, vi har lagt ud i forhold til nødvendig dokumentation med videre, så må vi også kigge indad og se på, om der er noget, vi kan gøre anderledes i forhold til den information, vi giver. Vi er bekendte med, at nogle, særligt nystartede, oplever, at det er en barriere at komme i gang med at kunne tage imod kort, og sådan skal det bestemt ikke være.«

Kræver stor bankgaranti

En anden stopklods for iværksætterne er, at Nets i de fleste tilfælde kræver en bankgaranti – ofte på 100.000 kr. eller mere – for at give en dankortløsning, og det er svært for mange nystartede virksomheder.

»I flere tilfælde ender det jo med, at de må lave en aftale med for eksempel Paypal i USA, for så kan de i det mindste tage imod visakort. Men det er jo stadig en skidt situation, for hvis almindelige danskere skal købe noget på en dansk webside, og de så skal igennem en amerikansk betalingsside, så bliver folk utrygge, og så er der bare færre, der handler der. På den måde mister forretningen en stor procentdel af de potentielle kunder,« siger Martin Thorborg.

Ifølge Søren Winge fra Nets skyldes garantikravet, at hvis en forbruger har et udestående med den enkelte forretning, og den forretning ikke er i stand til at dække kravet, så er det indløseren, altså Nets, som skal dække det.

John Norden fra Mybanker.dk mener, at Nets’ monopol er blevet en sovepude.

»De føler sig ikke konkurrenceudsat. Og vi ved jo, at hvis man ikke bliver konkurrenceudsat, så bliver man lidt doven og knap så kundeorienteret. Jeg synes simpelthen, at Nets bør være mere kundevendte og være med til at skabe den vækst, der skal til i Danmark ved at lave nogle produkter, der måske kan lidt mindre, men hvor det er muligt for alle at være med,« siger John Norden, og det er Nets klar til at kigge på.

»Der er ikke nogen tvivl om, at vi er meget opmærksomme på, at de her to ting er noget, som særligt iværksættere kan opleve som en udfordring. Så vi kigger selvfølgelig på, om vi kan optimere vores sagsbehandlingsproces og også, hvordan vi kan sikre, at det er rimelige krav, vi stiller,« siger Søren Winge.